44 ຄົນເສຍຊີວິດ ໃນອຸບັດຕິເຫດ ເຮືອບິນລາວຕົກ
ເຮືອບິນພາຍໃນປະເທດ ຂອງສາຍການບິນລາວ ປະສົບອຸບັດຕິເຫດ ຕົກລົງໃນແມ່ນໍ້າຂອງ ຂະນະຈະລົງຈອດ ຢູ່ປາກເຊ. ຜູ້ໂດຍສານ ແລະລູກເຮືອທັງໝົດ ເສຍຊີວິດ.
ເຮືອບິນຂອງສາຍການບິນລາວ ລໍານຶ່ງ ໄດ້ປະສົບອຸບັດຕິເຫດ ຕົກລົງໃນແມ່ນໍ້າຂອງ ເຮັດໃຫ້ຜູ້ໂດຍສານກັບລູກເຮືອ ທັງໝົດ 44 ຄົນໃນເຮືອບິນ ສິ້ນຊີວິດ ກະຊວງການຕ່າງປະເທດໄທ ທີ່ໄດ້ຮັບຂ່າວ ຈາກການແຈ້ງ ໃຫ້ຊາບໂດຍເຈົ້າໜ້າທີ່ລາວ ເນື່ອງຈາກຜູ້ໂດຍສານມີຄົນ ໄທນໍານັ້ນ ກ່າວວ່າ ເຮືອບິນລໍາດັ່ງກ່າວ ກໍາລັງເດີນທາງຈາກ ນະຄອນຫລວງວຽງຈັນ ໄປຍັງເມືອງປາກເຊ ທາງພາກໃຕ້ຂອງລາວ ເວລາປະສົບອຸບັດຕິ ເຫດ ແລະວ່າ ມີພົນລະເມືອງໄທ 5 ຄົນ ຮວມຢູ່ໃນພວກທີ່ເສຍຊີວິດ ວີໂອເອ ພາກພາສາລາວ ໄດ້ຮັບການຢືນຢັນທາງໂທລະສັບ ຈາກພະນັກງານຄົນນຶ່ງ ຂອງສາຍການບິນລາວ ຢູ່ທີ່ວຽງຈັນ ວ່າ ເຮືອບິນລໍາດັ່ງກ່າວ ຊຶ່ງ ເປັນລຸ້ນ ATR ນັ້ນ ໄດ້ຕົກລົງ ໃນທ່າມກາງອາກາດທີ່ປັ່ນປ່ວນ ຍ້ອນພາຍຸທີ່ພັດເຂົ້າມາທາງພາກໃຕ້ຂອງ ລາວ ແລະວ່າ ຂະນະນີ້ກໍາລັງມີການກູ້ໄພຢູ່ ອຸບັດຕິເຫດເກີດຂຶ້ນໃນເວລາປະມານ 4 ໂມງແລງ ຕາມເວລາໃນລາວ ຂະນະທີ່ເຮືອບິນ ພະຍາຍາມຈະລົງຈອດ ທີ່ເດິ່ນບິນປາກເຊ ໂທລະພາບໄທ ສະແດງໃຫ້ເຫັນພາບເຮືອບິນ ຈົ່ມນໍ້າເຄິ່ງນຶ່ງ ແລະອັນທີ່ປາກົດວ່າ ເປັນສົບຂອງພວກເຄາະຮ້າຍຈໍານວນນຶ່ງ ຢາຍຢູ່ຕາມແຄມຝັ່ງ ລາຍງານຂ່າວໂທລະພາບລາວ ອອກຫລັງຈາກເກີດອຸບັດຕິເຫດບໍ່ດົນ ເວົ້າວ່າ ເຮືອບິນ ທີ່ປະສົບອຸບັດຕິເຫດ ແມ່ນ ຖ້ຽວບິນ QV 301 ທີ່ອອກຈາກວຽງຈັນໄປ ໃນເວລາປະມານ 2 ໂມງ 45 ນາທີ ແລະປະສົບກັບອາກາດປັ່ນປ່ວນກະທັນຫັນ ຂະນະໄປເຖິງປາກເຊ